Мэкъуауэ Мурат урысейпсо зэпеуэр къыпоплъэ
Урысей МВД-м и следователхэр я IэщIагъэм зэрыхуэIэзэм теухуа зэпеуэм и республикэ Iыхьэр мэлыжьыхьым и 17-20-хэм екIуэкIащ.
Зэхьэзэхуэм хыхьэрт следователыр норматив-правовой актхэм, и лэжьыгъэм епхауэ ищIапхъэм зэрыщыгъуазэр, бэнэкIэмрэ Iэщэмрэ зэрыхуэIэкIуэлъакIуэр.
Зэхьэзэхуэм кърикIуамкIэ следователь нэхъыфIу къалъытащ Урысей МВД-м и «Аруан» къудамэм следствэмкIэ и IэнатIэм и следователь нэхъыжь Мэкъуауэ Мурат. Абы зэфIэкI къигъэлъэгъуащ икIи и хьэрхуэрэгъухэм фIыуэ япэ ищри, бжьыпэр иубыдащ.
Мэкъуауэ Мурат Хьэжысмел и къуэм Урысей МВД-м и университету Санкт-Петербург дэтыр къиухащ, къэрал кIуэцI IуэхухэмкIэ IэнатIэм 1997 гъэ лъандэ- рэ щолажьэ. ЕджапIэр къиуха нэужь офицер щIалэм лэжьэн щыщIидзащ милицэм и участковэ уполномоченнэхэм я къудамэм. 2011 гъэ лъандэрэ следователу мэлажьэ.
Мурат иужьрей илъэситIым зэкIэлъыкIуэу «Следователь нэхъыфI» цIэр къызэрыхуагъэфэщам къегъэлъагъуэ ар и IэщIагъэм зэрыхуэпэжыр.
Следователь лэжьыгъэр жэуаплыныгъэ зыпылъщ, зэманышхуэ зытекIуадэщ, ауэ Мурат и унагъуэм теубгъуащ, спортри IэщIыб ищIыркъым.
Майорыр нэгъуэщI Iуэхуми дехьэх. Мурат къиухащ Налшык аэроклубыр икIи парашют спортымкIэ ещанэ разряд иIэщ. Мэкъуауэр парашюткIэ тхуэ къелъащ, «Як-52»-м и штурвалым дэсу лъэтащ.
— Си сабиигъуэм щыщIэдзауэ уэгум, кхъухьлъатэхэм сыдахьэхырт. Кхъухьлъатэзехуэ сыхъуну къысхуихуакъым, ауэ следователь сыхъуащ. Кителыр пилот фащэм зыгуэркIэ ещхьщ, — мэгушыIэ Мурат.
Юстицэм и майорым ерыщу зыхуегъэхьэзыр Урысейпсо зэпеуэм. Ар фокIадэм щекIуэкIынущ Урысей МВД-м Москва щиIэ университетым.
КъБР-м Къэрал кIуэцI IуэхухэмкIэ щыIэ
министерствэм и пресс-IуэхущIапIэ.
